Francúzsko 25. júla – Celý svet si v stredu 26. júla pripomenie prvé výročie smrti francúzskeho kňaza Jacquesa Hamela, ktorého džihádisti brutálne zavraždili počas slávenia liturgie v meste Rouen na severe Francúzska. Otec Hamel je súčasťou reťaze mučeníkov Cirkvi, povedal počas zádušnej omše v Dome sv. Marty vo Vatikáne o Božom služobníkovi pápež František a pokračoval:
"Kresťania, ktorí dnes trpia – či už sú väznení, podstupujú smrť alebo mučenie – lebo sa nevzdávajú Ježiša Krista, dávajú nám vidieť krutosť tohto prenasledovania. A táto krutosť, ktorá žiada apostáziu, je – a povedzme to slovo – satanská. A ako dobre by bolo, keby všetky náboženské vyznania povedali: ,Zabíjať v Božom mene je satanské'."
Svätý Otec František vo svojich príhovoroch často upozorňuje na to, že napriek mlčaniu médií, je dnes oveľa viac mučeníkov než v prvých storočiach. S tvrdením Petrovho nástupcu súhlasí aj rektor rímskej Baziliky sv. Bartolomeja, považovanej za symbol "novodobých mučeníkov". Don Angelo Romano pre Vatikánsky rozhlas povedal:
"Kresťanov zabíjajú z jedného dôvodu, lebo sú kresťanmi. Volia si teda nezanevrieť, neopustiť vlastnú vieru, svoj životný štýl, ide o voľbu mučeníka neutiecť, vydať svedectvo. Kresťan je teda pripravený riskovať aj vlastný život.
Mučeník je ten, kto dôveruje Bohu a Boh mu dáva milosť čeliť tomu, čo je ľudsky nemožné zniesť. Myslím si, že byť dnes kresťanmi, v dnešnej logike stále viac poznačenej materializmom a hľadaním vlastného blahobytu, znamená svedčiť o tom, že je možné žiť nezištne pre druhých.
Čo sa týka prípadu otca Hamela, osobne som bol veľmi zasiahnutý tým, ako jeho smrť otriasla celým Francúzskom. Ide o svedectvo, ktoré priťahuje, ktoré spôsobuje, že chceme byť podobní Ježišovi. Sú to svedectvá, ktoré nás nútia premýšľať."
Svedectvo otca Hamela, ktorý podľa slov dona Angela Romana predstavuje človeka dialógu, človeka v službe druhým, ktorý má rád, ktorý sa modlí a odpúšťa, má pre dnešný svet veľký význam:
"Zlo robí svoju prácu a snaží sa zabrániť šíreniu evanjelia, snaží sa uhasiť svetlo nádeje, tak ako sa snažilo uhasiť svetlo na kríži. Zároveň však niet pochýb o tom, že Pán zvíťazil nad zlom.
Preto pred ním nesmieme mať strach; nesmieme sa báť tých, ktorí môžu zahubiť naše telo, musíme pokračovať v poslaní, ktoré nám zveril, a to prinášať evanjelium svetu, ktorý ho nesmierne potrebuje."
Francúzska diecéza Rouen otvorila proces blahorečenia francúzskeho kňaza Jacquesa Hamela, ktorý si rýchlo po svojej smrti vyslúžil "povesť mučeníka". V roku jeho smrti dostala diecéza mnohé listy z celého sveta od ľudí rôzneho vierovyznania a spoločenského postavenia, ktoré dosvedčujú jeho reputáciu martýra. -ej-